**Informatīvais ziņojums par Ministru kabineta 2015. gada 20. oktobra sēdes protokola Nr. 55 19. § 1. punktā dotā uzdevuma izpildi**

Ministru kabineta 2015. gada 20. oktobra sēdes protokola Nr. 55 19. § 1. punktā ir dots uzdevums ministrijām līdz 2016. gada 1. augustam izvērtēt nepieciešamību to kompetencē esošajos normatīvajos aktos par reģistru un valsts informācijas sistēmu uzturēšanas kārtību noteikt veicamajai darbībai atbilstošu būves vai telpu grupas lietošanas veidu, kā arī nodrošināt, ka par reģistrāciju atbildīgā iestāde, pieņemot lēmumu par informācijas ievietošanu attiecīgajā reģistrā vai informācijas sistēmā, balstās uz Nekustamā īpašuma valsts kadastra informācijas sistēmā (turpmāk – Kadastra informācijas sistēma) reģistrētajiem objektu raksturojošiem datiem (tai skaitā lietošanas veidu) un noteiktā kārtībā iesniegt Ministru kabinetā attiecīgu izvērtējumu, informāciju par izmaiņu ieviešanai nepieciešamo finansējumu.

Tieslietu ministrija izvērtēja savā kompetencē esošos normatīvos aktus par reģistru un valsts informācijas sistēmu uzturēšanas kārtību un uzdevuma izpildei sniedz šādu informāciju.

Nekustamā īpašuma valsts kadastra likuma (turpmāk – Kadastrs likums) 64. pants noteic, ka visu veidu norādēs uz kadastra objektu valsts vai pašvaldības informācijas sistēmās un dokumentos lieto tam piešķirto kadastra numuru vai kadastra apzīmējumu. Saskaņā ar Kadastra likuma 3. pantu Nekustamā īpašuma valsts kadastrs ir vienota uzskaites sistēma, kas, realizējot administratīvus, organizatoriskus un tehnoloģiskus procesus, nodrošina datu iegūšanu par valsts teritorijā esošajiem nekustamajiem īpašumiem, to objektiem, zemes vienības daļām un to īpašniekiem, tiesiskajiem valdītājiem, lietotājiem, nomniekiem, kā arī minēto datu uzturēšanu un izmantošanu. Savukārt, saskaņā ar Ministru kabineta 2015. gada 8. decembra noteikumu Nr. 698 ''Adresācijas noteikumi'' 4. punktu Valsts adrešu reģistra informācijas sistēma ir valsts informācijas sistēma, kuras pārzinis un turētājs ir Valsts zemes dienests. Vēršam uzmanību, ka atbilstoši Ministru kabineta 2012. gada 10. aprīļa noteikumu Nr. 263 ''Kadastra objekta reģistrācijas un kadastra datu aktualizācijas noteikumi'' 45. punktam Kadastra informācijas sistēmā ieraksta būves vai telpu grupas adresi atbilstoši Valsts adrešu reģistra ziņām. Tādējādi Kadastra informācijas sistēmā reģistrētie objekti ir sasaistīti ar Valsts adrešu reģistru.

Par Maksātnespējas administrācijas uzturēto reģistru, informējam, ka saskaņā ar Ministru kabineta 2010. gada 26. oktobra noteikumu Nr.1001 ''Kārtība, kādā Maksātnespējas administrācija izvēlas un iesaka tiesai maksātnespējas procesa administratora amata kandidātu'' 5.punktu, lai nodrošinātu administratora amata kandidāta ieteikšanu tiesai konkrētam tiesiskās aizsardzības procesam, juridiskās personas maksātnespējas procesam vai fiziskās personas maksātnespējas procesam, Maksātnespējas administrācija veido administrēšanai vakanto subjektu (juridisko un fizisko personu) aktuālo sarakstu. Administrēšanai vakanto subjektu saraksts ir elektronisks ziņu kopums par subjektiem (tai skaitā ziņas par subjekta juridisko adresi vai deklarēto dzīves vietas adresi), kuriem ir ierosināta tiesiskās aizsardzības procesa, juridiskās personas maksātnespējas procesa vai fiziskās personas maksātnespējas procesa lieta un attiecībā uz kuriem nepieciešams izvēlēties administratora amata kandidātu. Minētie dati ir pieejami Maksātnespējas administrācijas tīmekļa vietnē, bet nav uzskatāmi par reģistru vai valsts informācijas sistēmu un attiecīgi nav izmantojami kā publiski ticamās informācijas avots par nekustamā īpašuma objektu statusu un citām raksturojošām pazīmēm. Informācija par administrēšanai vakanto subjektu adresēm tiek iegūta no tiesas lēmuma par attiecīgā procesa ierosināšanu un publiskajiem reģistriem.

Ņemot vērā minēto, Maksātnespējas administrācijas veidotā elektronisko ziņu apkopojuma mērķis neatbilst Ministru kabineta 2015. gada 20. oktobra protokola Nr. 55 19. § dotajiem uzdevumiem.

Saskaņā ar Latvijas Republikas Uzņēmumu reģistra (turpmāk – Uzņēmumu reģistrs) darbību regulējošajiem normatīvajiem aktiem, vairākos Uzņēmumu reģistra vestajos reģistros tiek reģistrētas tajos ierakstāmo juridisko personu juridiskās adreses. Normatīvie akti neparedz, un Uzņēmumu reģistrs neveic izvērtējumu vai Uzņēmumu reģistra vestajos reģistrējamo tiesību subjektu juridiskās adreses tiek reģistrētas darbībai atbilstošās būvēs vai telpu grupās. Vēl jo vairāk, normatīvie akti nenoteic, ka juridiskās adreses būtu reģistrējamas kādām noteiktām darbībām atbilstošās būvēs vai telpu grupās. Uzņēmumu reģistra vestajos reģistros, izdarot ierakstus par juridisko personu juridiskajām adresēm, netiek ierakstīta informācija par adreses, kurā atrodas attiecīgā būve vai telpu grupa, kadastra numuru vai kadastra apzīmējumu.

Pārbaudi Kadastra informācijas sistēmā Uzņēmumu reģistra amatpersonas veic, izdarot ierakstus par juridiskajām adresēm komercreģistrā reģistrējamajiem komersantiem. Minētā pārbaude pamatojama ar Komerclikuma 23. panta trešo daļu, 25. panta trešās daļas 5.punktu, 75. panta ceturto daļu, 78. panta 21. daļu, 139. panta otro daļu un 149. panta trešās daļas 7. punktu. Atbilstoši minētajām normām, komersantiem un to filiālēm jāiesniedz komercreģistrā nekustamā īpašuma (ēkas vai dzīvokļa īpašuma) īpašnieka izsniegta piekrišana juridiskās adreses reģistrācijai attiecīgajā ēkā vai dzīvokļa īpašumā. Piekrišanā jānorāda nekustamā īpašuma kadastra numurs, īpašnieka vārds, uzvārds un personas kods vai nosaukums (firma) un reģistrācijas numurs.

Savukārt saskaņā ar Komerclikuma 139. panta pirmo daļu kapitālsabiedrības juridiskā adrese ir adrese, kurā atrodas vadība (sabiedrības sēdeklis). Atbilstoši Komerclikuma 12. panta ceturtajai daļai juridiskā adrese nodrošina tiesību subjekta sasniedzamību un faktisko atrašanos šajā adresē. Turklāt sabiedrības sēdeklis var būt arī šīs sabiedrības valdes locekļa dzīvesvietas adresē, piemēram, ja sabiedrībai nav atsevišķa biroja. Papildus norādām, ka sabiedrības ar ierobežotu atbildību (īpaši tās, kas atbilst Komerclikuma 185.1 panta pirmajā daļā minētajām pazīmēm) gadījumā var būt situācijas, kad tai ir tikai viens dalībnieks, kas vienlaikus ir vienīgais valdes loceklis, kā arī nav citu darbinieku. Savukārt saskaņā ar Komerclikuma 8. panta pirmās daļas 3. punktu un 74. pantu individuālais komersants ir fiziskā persona, tomēr arī šim tiesību subjektam tiek norādīta juridiskā adrese. Līdz ar to, ja komersantam, uzsākot komercdarbību, tiktu liegta iespēja kā juridisko adresi norādīt sava vienīgā valdes locekļa dzīvesvietu, jo tās lietošanas veids nav, piemēram, ''biroja telpu grupas'', Tieslietu ministrijas ieskatā tas būtu nesamērīgs administratīvais slogs. Vēršam uzmanību, ka arī biedrībām un citām juridiskām personām praksē nereti ir gadījumi, kad kā juridisko adresi norāda valdes locekļa (vai cita pārstāvja – fiziskās personas) dzīvesvietu, lai varētu regulāri saņemt korespondenci, savukārt citās piemērotās telpās notiek biedru (dalībnieku) sapulces un citi organizatoriski pasākumi, kā arī tiek veikta saimnieciskā darbība.

Ņemot vērā minēto, būvei (telpu grupai) noteiktais lietošanas veids nevar ietekmēt tiesību subjekta tiesības noteikt būves vai telpu grupas adresi par juridisko adresi, jo juridiskā adrese var būt reģistrēta gan adresē, kur tiek veikta saimnieciskā darbība, gan sabiedrības sēdekļa vai valdes locekļa dzīvesvietas adresē, gan cita adresē, kuru tiesību subjekts ir tiesīgs noteikt kā juridisko adresi.

Ņemot vērā minēto, Tieslietu ministrijas ieskatā Uzņēmumu reģistra līdzšinējo regulējumu un praksi nav nepieciešams grozīt.

Attiecībā uz Patentu valdes kompetencē esošo reģistru uzturēšanas kārtību, paskaidrojam, saskaņā ar likuma ''Par preču zīmēm un ģeogrāfiskās izcelsmes norādēm'' 17. panta pirmo daļu Patentu valde kārto Preču zīmju reģistru, kurā iekļauj reģistrēto preču zīmi (tās attēlu), ziņas par preču zīmes īpašnieku un pārstāvi, ja tāds ir iecelts, pieteikuma datumu (prioritātes datumu), zīmes reģistrācijas datumu, publikācijas datumu, to preču un pakalpojumu sarakstu, uz kuriem attiecas zīmes reģistrācija, kā arī citas normatīvajos aktos noteiktās ziņas.

Saskaņā ar Dizainparaugu likuma 33. panta pirmo daļu Patentu valde kārto Dizainparaugu reģistru, kurā iekļauj ziņas par dizainparaugu (tā attēlu vai attēlus), ziņas par dizaineru (izņemot gadījumus, kad pieteikumā ietverts paziņojums par dizainera atteikšanos no tiesībām tikt minētam), dizainparauga īpašnieku un viņa pārstāvi, ja tāds iecelts, pieteikuma datumu, ziņas par prioritāti, ja tā piešķirta, reģistrācijas un publikācijas datumu, tā izstrādājuma nosaukumu, kurā dizainparaugu paredzēts īstenot vai iekļaut, kā arī citas šajā likumā vai citos normatīvajos aktos paredzētās ziņas.

Saskaņā ar Patentu likuma 47. panta pirmo daļu Patentu valde kārto Patentu reģistru. Patentu reģistrs tiek uzturēts patentu reģistra grāmatu veidā. Ierakstam patentu reģistra grāmatās ir publiska ticamība. Minētā panta otrā daļa paredz, ka Patentu reģistrā ir iekļautas trīs patentu reģistra grāmatas:

1) pirmajā grāmatā reģistrē patentu pieteikumus pēc to publiskošanas un uz to pamata piešķirtos patentus;

2) otrajā grāmatā reģistrē Eiropas patentus pēc to spēkā stāšanās Latvijas Republikā;

3) trešajā grāmatā reģistrē papildu aizsardzības sertifikātu pieteikumus pēc to publiskošanas un uz to pamata piešķirtos papildu aizsardzības sertifikātus.

Ņemot vērā minēto, Patentu valdes kārtotie reģistri neparedz tajos iekļaut informāciju par būves vai telpu grupas lietošanas veidu, kā arī informāciju, kas būtu saistīta ar Kadastra informācijas sistēmā reģistrētajiem objektu raksturojošiem datiem (tajā skaitā lietošanas veidu).

Tādējādi grozījumi Patentu valdes kompetencē esošajos normatīvajos aktos nav nepieciešami.

Tieslietu ministrija izvērtēja arī tiesību normas attiecībā uz zvērinātu notāru, zvērinātu advokātu un zvērinātu tiesu izpildītāju prakses vietu reģistrāciju un informē, ka saskaņā ar Notariāta likuma 2.un 3. pantu zvērināti notāri ir tiesu sistēmai piederīgas personas, kuras pastāv pie apgabaltiesām un pilda viņiem likumā noteiktos pienākumus. Amata darbībā zvērināti notāri pielīdzināti valsts amatpersonām. Notariāta likuma 33. pants noteic, ka zvērināts notārs, uzsākot darbību, izsludina oficiālajā izdevumā ''Latvijas Vēstnesis'' un vietējā laikrakstā un paziņo attiecīgajām tiesām, tieslietu ministram un Latvijas Zvērinātu notāru padomei prakses vietas adresi un prakses uzsākšanas dienu. Šāds sludinājums publicējams un paziņojumi sniedzami arī adreses maiņas gadījumā, kā arī izbeidzot savu darbību. Tādējādi zvērināti notāri paši izvēlas amata darbībai piemērotākās telpas, ņemot vērā Latvijas Zvērinātu notāru grafiskās identitātes standartu, un paziņo par to atrašanās vietu Notariāta likumā noteiktajām iestādēm un institūcijām.

Notariāta likuma 229. pants noteic, ka Latvijas Zvērinātu notāru padome ir zvērinātu notāru pārstāvības un uzraudzības institūcija, kā arī Latvijas Zvērinātu notāru kolēģijas pārvaldes un izpildu institūcija. Latvijas Zvērinātu notāru padomes uzdevumi noteikti Notariāta likuma 230. pantā, neparedzot pārbaudīt zvērinātu notāru prakses vietas – telpu grupas, reģistrēta lietošanas veida atbilstību veiktajai darbībai.

Līdzīgs secinājums attiecināms arī uz zvērinātiem advokātiem un zvērinātiem tiesu izpildītājiem, kuri paši izvēlas prakses vietai piemērotākās telpas.

Latvijas Republikas Advokatūras likuma 47. pants noteic, ka zvērinātu advokātu skaitā uzņemtais pēc zvēresta došanas iekļaujams zvērinātu advokātu sarakstā, par viņa ieskaitīšanu zvērinātos advokātos Latvijas Zvērinātu advokātu padome izsludina vispārējai zināšanai oficiālā laikrakstā, paziņo tieslietu ministram un izsniedz jaunuzņemtajam zvērinātam advokātam speciālu apliecību. Savukārt minētā likuma 68. pants noteic, ka par savas prakses vietas adreses maiņu zvērināts advokāts paziņo Latvijas Zvērinātu advokātu padomei.

Tiesu izpildītāju likuma 31. pants noteic, ka zvērināts tiesu izpildītājs, uzsākot praksi (profesionālo darbību), paziņo attiecīgā tiesu apgabala tiesām, Valsts ieņēmumu dienestam, tieslietu ministram un Latvijas Zvērinātu tiesu izpildītāju padomei prakses vietas adresi. Šāds paziņojums sniedzams arī tad, ja tiek mainīta zvērināta tiesu izpildītāja prakses vieta. Latvijas Zvērinātu tiesu izpildītāju padome triju dienu laikā pēc minētās informācijas saņemšanas nodrošina tās publicēšanu Latvijas Zvērinātu tiesu izpildītāju padomes mājaslapā internetā.

Vienlaikus atzīmējams arī, ka zvērināts notārs, zvērināts advokāts un zvērināts tiesu izpildītājs lielākajā daļā gadījumu nomā telpas prakses vietas izveidei, kā rezultātā viņiem nav iespēju veikt darbības, lai reģistrētu telpas Kadastra informācijas sistēmā, kontrolētu telpu izmantošanas veida atbilstību, kā arī šāds pienākums varētu radīt ierobežojumus attiecībā uz zvērināta advokāta, zvērināta notāra un zvērināta tiesu izpildītāja tiesībām brīvi izvēlēties prakses vietu.

Informācija par zvērinātu notāru, zvērinātu advokātu un zvērinātu tiesu izpildītāju prakses vietām ir publiski pieejama, tai skaitā arī pašvaldībām.

Tādējādi pašvaldībām, lai novērstu Valsts kontroles likumības revīzijā Nr.5.1-2-17/2012 "Rīgas pilsētas pašvaldības darbību atbilstība normatīvajiem aktiem un efektivitāte, administrējot nekustamā īpašuma nodokli" konstatētās nepilnības attiecībā uz nodokļa likmes piemērošanu, ir pieejama informācija par zvērinātu notāru, zvērinātu advokātu un zvērinātu tiesu izpildītāju prakses vietām, un pašvaldības ir tiesīgas lemt par paaugstinātās nodokļa likmes piemērošanu attiecīgām telpu grupām.

Vienlaikus vēršam uzmanību, ka Kadastra likuma 24. panta trešā daļa paredz, ka vietējai pašvaldībai, ja tā nav kadastra subjekts, ir tiesības ierosināt nekustamā īpašuma objekta vai tādas zemes vienības daļas noteikšanu, tātad ierosināt objektam izmaiņas Kadastra informācijas sistēmā, kuru saskaņā ar likumu ''[Par nekustamā īpašuma nodokli](http://likumi.lv/ta/id/43913-par-nekustama-ipasuma-nodokli)'' apliek ar nekustamā īpašuma nodokli.

Minētās pašvaldību tiesības īstenošana Tieslietu ministrijas ieskatā uzlabotu Valsts zemes dienesta un pašvaldību sadarbību un Kadastra informācijas sistēmas datu kvalitāti.

Tieslietu ministrs Dzintars Rasnačs

13.09.2016. 14:06

1794

J.Kučāne

67046138, Jevgenija.Kucane@tm.gov.lv